**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Μαΐου 2018, ημέρα Πέμπτη και ώρα 12:55΄, στην **Αίθουσα «Προέδρου Αθανασίου Κωνστ. Τσαλδάρη» (223),** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Τροποποίηση του ν. 3190/1955 περί Εταιριών Περιορισμένης Ευθύνης και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Υφυπουργός Οικονομίας και Ανάπτυξης, κ. Στέργιος Πιτσιόρλας, ο Αναπληρωτής Υπουργός Εθνικής Άμυνας, κ. Φώτης Κουβέλης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Μεϊκόπουλος Αλέξανδρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καραναστάσης Απόστολος, Κάτσης Μάριος, Καφαντάρη Χαρά, Ξυδάκης Νικόλαος, Παπαδόπουλος Νικόλαος, Σέλτσας Κωνσταντίνος, Σιμορέλης Χρήστος, Συρμαλένιος Νικόλαος, Τελιγιορίδου Ολυμπία, Τζάκρη Θεοδώρα, Αθανασίου Χαράλαμπος, Αραμπατζή Φωτεινή, Δήμας Χρίστος, Κατσανιώτης Ανδρέας, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Κωνσταντόπουλος Δημήτριος, Καρράς Γεώργιος-Δημήτριος, Κωνσταντινόπουλος Οδυσσέας, Ζαρούλια Ελένη, Παναγιώταρος Ηλίας, Κατσώτης Χρήστος, Βαρδαλής Αθανάσιος, Καμμένος Δημήτριος, Λαζαρίδης Γεώργιος, Αμυράς Γεώργιος, Σαρίδης Ιωάννης και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλό σας μεσημέρι. Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Τροποποίηση του ν. 3190/1955 περί Εταιριών Περιορισμένης Ευθύνης και άλλες διατάξεις». Είμαστε στην 4η συνεδρίαση και την β΄ ανάγνωση.

Με βάση τον Κανονισμό οι τοποθετήσεις είναι μέχρι 8 λεπτά. Συμφωνούν οι Εισηγητές και οι Ειδικοί Αγορητές να μην ξεπεραστεί αυτό το χρονικό όριο;

ΠΟΛΛΟΙ ΒΟΥΛΕΥΤΕΣ: Ναι, ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ωραία. Το λόγο έχει ο κ. Μεϊκόπουλος.

ΑΛΕΞΑΝΔΡΟΣ ΜΕΪΚΟΠΟΥΛΟΣ (Εισηγητής του ΣΥ.ΡΙΖ.Α.): Ευχαριστώ πολύ, κυρία Πρόεδρε. Κυρίες και κύριοι συνάδελφοι, εκτιμώ πως με ασφάλεια, πλέον, μπορούμε να πούμε ότι και από την τελευταία, κατ’ άρθρον, συζήτηση στην Επιτροπή, διαπιστώνεται, όντως, ένα κλίμα συναίνεσης, σε ό,τι αφορά τις ρυθμίσεις που εισάγονται με το παρόν σχέδιο νόμου. Πιστεύω ότι οι περισσότεροι από εμάς συμφωνούμε στο ότι αυτές βρίσκονται στη σωστή κατεύθυνση.

Αυτό το λέω, γιατί, πραγματικά, πρόκειται για ένα νομοσχέδιο, το οποίο, επί της ουσίας, απλοποιεί τις διαδικασίες για τις Εταιρείες Περιορισμένης Ευθύνης και έχει ως στόχο να διευκολύνει, τόσο τις εναλλακτικές τους σχέσεις, όσο και τις σχέσεις μεταξύ των εταίρων. Καλό είναι, λοιπόν, όσα ζητήματα μπορούν να διευκρινιστούν στη σημερινή συνεδρίαση, να προσπαθήσουμε να το κάνουμε.

Σταχυολογώντας, λοιπόν, θα σταθώ σε κάποιες από τις επιφυλάξεις που διατυπώθηκαν εκ μέρους της Αντιπολίτευσης. Σε ό,τι αφορά στο άρθρο 5, πρόκειται, ουσιαστικά, για μία διάταξη, η οποία μετακυλύει το βάρος της δυνατότητας εξόδου του εταίρου από το καταστατικό, στην προσωπική βούληση του εταίρου. Δηλαδή, ενώ στη διάταξη που ίσχυε μέχρι τώρα δεν επιτρεπόταν η ελεύθερη έξοδος εταίρου, παρά μόνο στις περιπτώσεις που όριζε, κατ’ εξαίρεση το καταστατικό, με την παρούσα ρύθμιση επιτρέπεται η ελεύθερη έξοδος.

Νομίζω πώς αυτή η νέα διάταξη είναι περισσότερο συμβατή με τα σημερινά οικονομικά δεδομένα και τα δεδομένα της αγοράς, υπό την έννοια ότι σε μία εταιρεία σαν την Ε.Π.Ε., που εμπεριέχει και το προσωπικό στοιχείο της περιορισμένης ευθύνης των εταίρων, θα πρέπει να παρέχεται δυνατότητα σε αυτούς να αποχωρούν, αν κρίνουν ότι η συνέχισή τους στην εταιρεία δεν ανταποκρίνεται στα οικονομικά τους συμφέροντα.

Για το αν η δυνατότητα της ελεύθερης αποχώρησης πλήττει την αξιοπιστία των Ε.Π.Ε. απέναντι σε τρίτους, θέλω να πω ότι οι Ε.Π.Ε. είναι εταιρείες, επί της ουσίας, κεφαλαιουχικές. Αυτό σημαίνει ότι το εκτόπισμα και η αξιοπιστία τους στην αγορά εξαρτάται από το κατατεθειμένο κεφάλαιό τους και τις μεταβολές που γίνονται σε αυτό. Η περιορισμένη ευθύνη των εταίρων είναι ένα, επιπλέον, στοιχείο που ενισχύει την αξιοπιστία της εταιρείας.

Σε ό,τι αφορά στις επιφυλάξεις που διατυπώθηκαν για το άρθρο 7, έχει αναφερθεί ότι η διάταξη που ορίζει, ότι «σε περίπτωση που το σύνολο των ιδίων κεφαλαίων της εταιρείας καταστεί κατώτερο από το ½ του εταιρικού κεφαλαίου, οι διαχειριστές υποχρεούνται να συγκαλέσουν τη συνέλευση των εταίρων για να αναλάβουν τα αναγκαία μέτρα» είναι αόριστη, καθώς δεν περιγράφει ακριβώς ποια είναι τα αναγκαία αυτά μέτρα, όπως για παράδειγμα, αυτά που περιγράφονται στο ν. 3190/1955 για τις Ανώνυμες Εταιρείες.

Νομίζω ότι μία περιοριστική αναγραφή στο νόμο των δυνατοτήτων που έχει η συνέλευση των εταίρων της Ε.Π.Ε. σε περίπτωση μείωσης του κεφαλαίου της εταιρίας κάτω από το μισό, θα περιόριζε την εταιρία και θα μείωνε την ευελιξία που θέλει να εισάγει ο νόμος στο τρόπο λειτουργίας της. Άλλωστε, ας μη ξεχνάμε ότι στην περίπτωση των Ανωνύμων Εταιρειών τα οικονομικά μεγέθη είναι συνήθως πολύ μεγαλύτερα απ’ ότι στις Ε.Π.Ε. και επομένως, ο νόμος επιφυλάσσει γι’ αυτές διαφορετική μεταχείριση με περισσότερες ασφαλιστικές δικλίδες.

Σε ό,τι αφορά στις επιφυλάξεις που διατυπώθηκαν για το άρθρο 9, να πούμε ότι ορίζει το εξής: «διαφορές από την άσκηση ενδίκων βοηθημάτων που θεσπίζονται από τις διατάξεις του νόμου αυτού, ανεξάρτητα από το αντικείμενό τους, υπάγονται πάντοτε στην αρμοδιότητα του Μονομελούς Πρωτοδικείου. Τοπικά αρμόδιο για τις διαφορές της προηγούμενης παραγράφου είναι αποκλειστικά το Δικαστήριο της έδρας της εταιρίας». Καθορίζεται, λοιπόν, τόσο η καθ’ ύλην, όσο και η κατά τόπους αρμοδιότητα των δικαστηρίων για τις εν λόγω διαφορές.

Θέλω να πω πάνω σε αυτό, ότι υπήρξε ένα σχόλιο στην κατ’ άρθρο συζήτηση, να μην είναι, κατά τόπους αρμόδιο αποκλειστικά το Δικαστήριο της έδρας της εταιρίας, αλλά να θεσπίζεται στην τρέχουσα αρμοδιότητα, μεταξύ των δικαστηρίων και των διαφορετικών εδρών μιας Ε.Π.Ε., ότι κάθε εταιρεία υποχρεούται να ορίσει, να αναφέρει και να δημοσιεύει μία καταστατική έδρα. Η καταστατική έδρα του νομικού προσώπου έχει την αντίστοιχη δικονομική αντιμετώπιση με την κατοικία του φυσικού προσώπου. Επομένως, θεωρούμε ότι νομοθετικά δεν θα ήταν συμβατό να θεσπίσουμε στην τρέχουσα αρμοδιότητα μεταξύ των διαφορετικών εδρών ή υποκαταστημάτων μιας Ε.Π.Ε..

Σχετικά με επιφυλάξεις που ακούστηκαν για το άρθρο 10 και για το αν θα πρέπει να επεκταθούν οι ρυθμίσεις που εισάγονται για την επωνυμία της Ε.Π.Ε. στην επωνυμία των ομόρρυθμων και ετερορρύθμων εταιρειών, λόγω του ότι αυτές οι εταιρείες είναι στενά συνυφασμένες με το πρόσωπο των εταίρων -και επομένως αν θα ήταν καλύτερο τα ονόματα των εταίρων να αναγράφονται στην επωνυμία- απλώς, να σημειώσω πως η επωνυμία μιας εταιρείας είναι η ένδειξη, με την οποία αυτή η εταιρεία διακρίνεται στην αγορά και επομένως, δεν θεωρούμε πως μία πιο ευέλικτη ρύθμιση της επωνυμίας της ομόρρυθμης και ετερόρρυθμης εταιρείας αλλοιώνει το εταιρικό της προφίλ και το στενό σύνδεσμο που υπάρχει μεταξύ του νομικού προσώπου και των εταίρων αυτού.

Με βάση, λοιπόν, όλες τις συζητήσεις που προηγήθηκαν και παρά τις όποιες καλόπιστες, κατά τη γνώμη μου, επιφυλάξεις που έχουν εκφραστεί από τους εκπροσώπους της Αντιπολίτευσης, νομίζω ότι, επί της ουσίας, συμφωνούμε όλοι ότι, πρόκειται για ένα νομοθέτημα το οποίο βρίσκεται στη σωστή βάση. Εύχομαι αυτή η αντίληψη που επικράτησε στις Επιτροπές, να επικρατήσει και στην συζήτηση στην Ολομέλεια την επόμενη εβδομάδα. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καταρχάς, έκανα μια παράλειψη στην αρχή. Ο κ. Κουβέλης, ο Αναπληρωτής Υπουργός Εθνικής Άμυνας θέλει να τοποθετηθεί για την τροπολογία που έχει καταθέσει το Υπουργείο. Προτείνω να τοποθετηθεί τώρα και μετά έχουν το χρόνο να τοποθετηθούν οι Εισηγητές, όπως και ο κ. Μεϊκόπουλος που προηγήθηκε, εάν θέλει να μιλήσει μετά την τοποθέτηση του κ. Υπουργού για την τροπολογία.

Τον λόγο έχει ο κ. Υπουργός για 5 λεπτά.

ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας): Κυρίες και κύριοι Βουλευτές, η τροπολογία έχει την σαφήνεια της. Την έχετε μπροστά σας, κατά συνέπεια δεν θα σας κουράσω με την ειδικότερη ανάλυσή της.

Επιτρέψτε μου, μόνο, να σημειώσω ότι διευρύνεται ένα δικαίωμα, το οποίο θα εξηγήσω, έτσι ώστε ο μόνος ή ο μεγαλύτερος γιος ή αδελφός προσώπου που απεβίωσε κατά τη διάρκεια της υπηρεσίας του με οποιαδήποτε ιδιότητα στις Ένοπλες Δυνάμεις ή στα Σώματα. Εδώ, επιτρέψτε μου την παρένθεση, να σας πω ότι δεν πρόκειται για ατελή λόγο, όταν χρησιμοποιώ τη διατύπωση Σώματα. Είναι η ορολογία που έχει καθιερωθεί με τον ν.3421/2005 και Σώματα ευνοούνται η Ελληνική Αστυνομία, η Πυροσβεστική και το Λιμενικό. Επίσης, όλοι οι γιοι ή αδελφοί προσώπου που απεβίωσε ή τραυματίστηκε εξαιτίας τρομοκρατικής ενέργειας, απολύονται οριστικά από τις Ένοπλες Δυνάμεις μετά την συμπλήρωση χρόνου πραγματικής υπηρεσίας τριών μηνών, εφόσον, βέβαια, το επιθυμούν.

Είμαι βέβαιος ότι το γνωρίζετε, αλλά θυμίζω ότι στον Στρατό ξηράς η θητεία είναι 9 μήνες και στο δε Ναυτικό και στην Αεροπορία είναι 12 μήνες και η υποχρεωτική θητεία καταγράφεται με διάρκεια τριών μηνών.

Είναι προφανές ότι η τροπολογία λαμβάνει υπόψη τις ιδιαίτερες συνθήκες της οικογένειας που είχαν την απώλεια προσώπων, στα οποία αναφέρθηκα λίγο πριν και ιδιαίτερα, για πρόσωπα τα οποία έφυγαν από τη ζωή εξαιτίας τρομοκρατικής ενέργειας. Δηλαδή, διευρύνεται το πεδίο εφαρμογής της συγκεκριμένης διάταξης - ευεργετικής την χαρακτήριζε η προηγούμενη Αιτιολογική Έκθεση - αυτής της ευεργετικής ρύθμισης.

Βεβαίως, όλα αυτά υπό το φως, το πνεύμα, θα προσέθετα ακόμα και το γράμμα του Συντάγματος, που θέλει την προστασία της οικογένειας. Προσθέτω ότι δεν έχει καμία συνεπαγωγή κόστους αυτή η ρύθμιση, όπως άλλωστε βεβαιώνεται και από το Γενικό Λογιστήριο του Κράτους.

Σας ζητώ να εγκρίνεται με την ψήφο σας την συγκεκριμένη τροπολογία. Εάν τυχόν έχετε κάποιες ερωτήσεις διευκρινιστικού χαρακτήρα, είμαι στη διάθεση του Σώματος, κυρία Πρόεδρε. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μεϊκόπουλος.

ΑΛΕΚΑΝΔΡΟΣ ΜΕΪΚΟΠΟΥΛΟΣ (Εισηγητής του ΣΥΡΙΖΑ): Ο Υπουργός ήταν αρκετά σαφής και εννοείται ότι την υπερψηφίζουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Αθανασίου, Εισηγητής της Ν.Δ..

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Ευχαριστώ κυρία Πρόεδρε. Να ξεκινήσω από την τροπολογία. Έχουμε πει, ήδη, στην προηγούμενη συζήτηση ότι είμαστε θετικοί απέναντι στην τροπολογία, διότι είναι ένα κοινωνικό μέτρο και βεβαίως, από κάθε άποψη δίκαιο.

Η τοποθέτηση του κόμματός μου έγινε δια εμού, ως Εισηγητής στις προηγούμενες συνεδριάσεις. Είπαμε ότι κατά κανόνα, το νομοθέτημα κινείται στη σωστή κατεύθυνση και επιφυλαχθήκαμε, βέβαια, για πολλές διατάξεις, για να δούμε τί νομοτεχνικές βελτιώσεις θα επιφέρει ο κ. Υπουργός. Βέβαια, θα τις ακούσουμε μετά και ενδεχομένως, να επανέλθουμε.

Αυτό που απασχολεί κύριε Υπουργέ, το αναφέρω επιγραμματικά, τι γίνεται με τις εγγυητικές επιστολές στο άρθρο 15. Εξήγησα ότι στο άρθρο 15 οι εγγυητικές επιστολές δίνονταν μόνο από τις τράπεζες και στη συνέχεια από χρηματοδοτικά ιδρύματα. Δηλαδή, όταν έχουμε πρακτορεία εκχώρησης απαιτήσεων factory, εταιρείες leasing κ.λπ. δεν είναι σίγουρο εάν μπορούν οι ασφαλιστικές εταιρείες να δίνουν εγγυητικές επιστολές το είπα και προχθές και το επαναλαμβάνω. Άλλο είναι η εγγύηση που δίνουν για να γίνει ένα έργο - ενώ πρέπει να δώσει εγγύηση, γράφουν καταχρηστικά εγγυητική επιστολή - και άλλο είναι η εγγυητική επιστολή. Δεν ξέρω εάν το ερευνήσατε να μας διαφωτίσετε περισσότερο, πάντως εγώ θέλω να δω το θέμα περαιτέρω και θα τα πούμε στην Ολομέλεια. Το δεύτερο θέμα είναι τι γίνεται, εάν θα φέρετε την τροπολογία, με το ποσοστό που θα καταβάλλουν τα επιμελητήρια στην εθνική ελληνική επιτροπή του διεθνούς εμπορικού επιμελητηρίου. Ήταν 2% σήμερα επί των εισφορών και γίνεται δύο επί τοις χιλίοις. Αντιλαμβάνεστε ότι η απόκλιση είναι πάρα πολύ μεγάλη. Θα περιμένουμε να το ακούσουμε.

Στο άρθρο 7, εάν θα παραμείνει εκεί η ελεύθερη έξοδος του εταίρου από την ΕΠΕ ενώ μέχρι τώρα με την ισχύουσα νομοθεσία, ο νόμος δεν επιτρέπει την ελεύθερη έξοδο, και αυτό γιατί, όπως εξήγησα, η ΕΠΕ, επειδή έχει διφυή χαρακτήρα, είναι και κεφαλαιακή και προσωπική. Όταν ένας επενδυτής θέλει να επενδύσει στην ΕΠΕ, αυτό που τον ενδιαφέρει δεν είναι μόνο ο σκοπός και οι αρμοδιότητες που έχει, αλλά και τα πρόσωπα, η φερεγγυότητα που έχουν, η ηθική τους αξία κ.λπ.. και αυτό, θα θέλαμε να το ξέρουμε.

Όσον αφορά στο άρθρο 9, είπαμε και προχθές στους συνεργάτες σας, οι τρεις παράγραφοι μπορούν να γίνουν μια, όπως τη διατύπωσα προχθές, για να μην έχουμε προβλήματα. Ετέθη ένα θέμα όμως, από τους φορείς, ποια δικαιοδοσία θα είναι για να δικάζεται. Είπαμε μονομελές πρωτοδικείο, καθ΄ ύλην, του τόπου της έδρας κατά τόπο, συμφωνώ με τον κ. Μπεϊκόπουλο, ότι της έδρας πρέπει να είναι, εξάλλου είναι συμβατό και με τον κώδικα πολιτικής δικονομίας. Όσον αφορά τη δικαιοδοσία, που ειπώθηκε, έχω την άποψη ότι δεν πρέπει να ρυθμιστεί, να παραμείνει έτσι, γιατί υπάρχουν ζητήματα που πηγαίνουν με την εκούσια δικαιοδοσία, π.χ. αντικατάσταση του διαχειριστή, τα έχει πει η νομολογία και ο νομοθέτης. Όταν όμως, έχουμε διαφορά μεταξύ δύο εταίρων, πάει στην αμφισβητούμενη, υπάρχει αντιδικία, εκεί θα πηγαίνει στην αμφισβητούμενη, συνεπώς, καλή είναι η διάταξη ως έχει, μόνο, με την ενοποίηση, όπως σας είπα.

Στο άρθρο 10 έχω τις επιφυλάξεις μου για την επωνυμία των ομόρρυθμων, δηλαδή των προσωπικών εταιρειών και θα το δούμε και στην Ολομέλεια.

Τέλος, δεν ξέρω εάν αυτόν τον προβληματισμό που μας έδωσε με την τροπολογία του ο κ. Κακλαμάνης, εάν πρέπει να διασπάσουμε το ποσοστό της αλλαγής του καταστατικού που ήταν ¾ των εταίρων που εκπροσωπούν τα ¾ του κεφαλαίου, γίνεται αντίστοιχα 2/3 και 2/3 εάν είναι ολιγοπρόσωπη, με δύο ή τρία άτομα. Εάν είναι 3 άτομα, εκεί υπάρχει πρόβλημα, γιατί, όπως είπα, ένας από τους τρεις θα έχει το 70% του εταιρικού κεφαλαίου και το 30% οι άλλοι δύο. Ενώ λοιπόν, με τη μείωση που κάνουμε, βοηθάμε και προστατεύουμε τις μειοψηφίες, τώρα, εάν παραμείνει στα τρία πρόσωπα, καταδολιεύεται η βούληση του πλειοψηφούντος εταίρου. Είναι ένα θέμα αυτό, είπε ο κ. Υπουργός ότι θα το δει. Αναμένουμε. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καρράς.

ΔΗΜΗΤΡΙΟΣ-ΓΕΩΡΓΙΟΣ ΚΑΡΡΑΣ (Εισηγητής της Δημοκρατικής Συμπαράταξης ΠΑΣΟΚ-ΔΗΜΑΡ): Είχα θέσει ορισμένα ζητήματα στον κ. Υπουργό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): πάντως δεν έχει ειδοποιηθεί η υπηρεσία ότι είστε εισηγητής.

ΔΗΜΗΤΡΙΟΣ-ΓΕΩΡΓΙΟΣ ΚΑΡΡΑΣ (Εισηγητής της Δημοκρατικής Συμπαράταξης ΠΑΣΟΚ-ΔΗΜΑΡ): Ισχύει για όλες τις Επιτροπές. ΄Έχει ειδοποιηθεί από προχθές, κυρία Πρόεδρε.

Για την τροπολογία συμφωνούμε, βεβαίως, θα ήθελα μόνο μια συμπλήρωση από τον κ. Υπουργό, όχι για λόγους άλλους, παρά μόνο, γιατί όποιος την διαβάζει για πρώτη φορά, χωρίς να έχει ασχοληθεί στο παρελθόν με ανάλογες διατάξεις, λέει «μετά τη συμπλήρωση χρόνου πραγματικής στρατιωτικής υπηρεσίας τουλάχιστον τριών μηνών, εφόσον το επιθυμούν».

Προφανώς, αφορά στους στρατευσίμους, κ. Υπουργέ, δεν αφορά τα μόνιμα στελέχη. Έτσι δεν είναι; Εάν το θέλατε κι αν το κρίνατε - δεν το βάζω σαν θέμα - να συμπληρωθεί κάπως ότι «αφορά στους στρατευσίμους», γιατί ενδεχόμενα να υπάρχει κάποια σκέψη κάποιων, να θελήσουν να απολυθούν κάνοντας χρήση μιας διάταξης, χωρίς να έχουν το προνόμιο. Δείτε το σας παρακαλώ. Δε νομίζω ότι είναι σημαντικό.

ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας): Κύριε βουλευτά, με απασχόλησε το θέμα, αλλά, επειδή παραπέμπεται η ρύθμιση εν συνεχεία της αρχικής ρυθμίσεως του 3421, εξ΄ ου και ο ελλειπτικός όρος στα «Σώματα», δε χρειάζεται να βάλουμε αυτή τη ρύθμιση. Είναι προφανές σε ποιους αφορά, διότι η θητεία των τριών μηνών, η υποχρεωτική θητεία στο στρατό, σε όλα τα Σώματα, όταν ορίζεται τρίμηνη, είναι προφανές ότι αφορά στους στρατευσίμους είτε με την ιδιότητα του οπλίτη, του ναύτη ή του αεροπόρου.

ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Επανέρχομαι, λοιπόν, στην τροποποίηση του νόμου περί εταιριών περιορισμένης ευθύνης. Είχαμε συζητήσει αρκετά θέματα στις προηγούμενες συνεδριάσεις της Επιτροπής. Νόμιζα ότι ο κ. Υπουργός θα έφερνε σήμερα τις νομοτεχνικές βελτιώσεις για τις οποίες έχει επιφυλαχθεί, για να μπορούμε να τοποθετηθούμε στη δεύτερη ανάγνωση. Οπότε, κατ’ ανάγκη, θα επαναφέρω εν συντομία τα ζητήματα, που είχα θέσει, αφού δεν έχω ακόμα απάντηση, παρά μία μόνο μερική, στο θέμα που έθεσα της παράτασης της προθεσμίας για το μετασχηματισμό των Εταιρειών Περιορισμένης Ευθύνης σε ΙΚΕ, με την αιτιολογία που είχα δώσει, σε σχέση με τις ασφαλιστικές εισφορές, να διευκολύνουμε.

Είχατε απαντήσει, κύριε Υπουργέ - απ’ ό,τι βλέπω στα πρακτικά, γιατί δεν είχα τη δυνατότητα να παραμείνω - ότι ακούτε την πρόταση, θεωρείτε ότι η διάταξη του 2013 δεν έτυχε εφαρμογής, διότι δεν έχουμε πλαίσιο ουσιαστικό συγχωνεύσεων και επιφυλαχτήκατε για το μέλλον.

Θα πω δύο παρατηρήσεις πολύ σύντομα σ’ αυτό το σημείο. Η διάταξη του 2013 παραπέμπει σε διάταξη του ίδιου νόμου, του 4072 στο άρθρο 107, που είναι ο κορμός περί ΙΚΕ. Επομένως, έχουμε νομικό πλαίσιο για τη μετατροπή των Εταιρειών Περιορισμένης Ευθύνης σε ΙΚΕ.

Και θα συμπλήρωνα και κάτι άλλο, εάν θέλετε, στο σημείο αυτό. Εφόσον η Κυβέρνηση εξαγγέλλει ότι «θα μπουν και οφειλές προς το ασφαλιστικό» - είναι χθεσινή ανακοίνωση, τη γνωρίζετε καλύτερα από μένα. Πρόκειται για οφειλές στον εξωδικαστικό μέχρι 250.000 € προς το Δημόσιο και προς τ’ ασφαλιστικά ταμεία. Γιατί να περιμένουμε μια νομοθεσία για τους μετασχηματισμούς, η οποία οφείλω να πω, ότι είναι ενδεχόμενο ότι μπορεί και να μην έρθει, ανάλογα και μ’ εξελίξεις, οι οποίες υπάρχουν και να μην το λύσουμε τώρα το θέμα αυτό; Διότι εάν συνδυαστεί με τη μεταβολή του εξωδικαστικού συμβιβασμού, θα ελευθερώσουμε πάρα πολλές οικονομικές οντότητες να μετατραπούν σε ΙΚΕ, να πληρώνει μόνο ασφαλιστικές εισφορές ο διαχειριστής, τα άλλα μέλη των εταιριών της ΕΠΕ να πληρώσουν μέσω του εξωδικαστικού συμβιβασμού με ρυθμίσεις, ούτως ώστε και τ’ ασφαλιστικά τους δικαιώματα να μην απολεσθούν, αλλά και να μπορεί να λειτουργήσει και με ασφαλιστική ενημερότητα η νέα μορφή της εταιρίας. Γιατί να λάβουμε υπόψη, ότι πολλοί στερούνται ασφαλιστικής ενημερότητας αυτή τη στιγμή, εξαιτίας αυτού του σκοπού. Εάν δε, ο σκοπός είναι να διατηρηθούν οι οικονομικές οντότητες αυτές, ανεξάρτητα από την εταιρική μορφή, θα παρακαλέσω να το λύσετε τώρα, διότι είναι ο κατάλληλος, ο επίκαιρος χρόνος, εφόσον φέρνετε ένα πακέτο τροποποιήσεων του νόμου περί Εταιρειών Περιορισμένης Ευθύνης.

Ένα επόμενο ζήτημα, στο οποίο περιμένουμε κάποια απάντηση, είναι το θέμα του ορίου του ύψους των εγγυητικών επιστολών, που θα μπορούν να εκδίδουν οι ασφαλιστικές εταιρείες, διότι ανέτρεξα και στην οδηγία, η οποία έχει ενσωματωθεί ήδη, για την ασφαλιστική αγορά. Δεν προβλέπει στις ασφαλιστικές εταιρείες την έκδοση εγγυητικών επιστολών και έχω την αίσθηση ότι η νομοθεσία, η ελληνική, γίνεται πρωτότυπη σ’ αυτό το σημείο.

Δείτε το, το θέμα του ορίου είναι κρίσιμο, γιατί μιλάμε για προμήθειες, έργα και υπηρεσίες προς το Δημόσιο. Είναι πολύ εύκολη η κατάπτωση εγγυητικής επιστολής στο Δημόσιο και πολλές φορές και εκ λόγων ευθυνοφοβίας. Θα ήθελα, λοιπόν, να καθορίζεται με έναν τρόπο, βρείτε τον τύπο. Μαθηματικός, λογιστικός πρέπει να είναι, σε σχέση με τ’ αποθεματικά ή τα διαθέσιμα της ασφαλιστικής εταιρείας, γιατί πρέπει να θυμίσω ότι οι ασφαλιστικές εταιρείες πρέπει να κρατάνε και αποθεματικά για την κάλυψη των ασφαλιστικών τους υποχρεώσεων, εάν επισυμβεί ο κίνδυνος. Επομένως, μην έχουμε εμπλοκή.

Μια τελευταία παρατήρηση, θα μου επιτρέψετε, για ένα γενικότερο θέμα. Κάνατε λόγο προχθές, κύριε Υπουργέ, ότι προτίθεστε να έρθει μια συνολική, κατά κάποιο τρόπο, αντιμετώπιση των προβλημάτων του εμπορικού νόμου και του εμπορικού δικαίου, ευρύτερα, των εμπορικών εταιρειών. Στο σημείο αυτό, θα κάνω ένα σχόλιο το οποίο ξεφεύγει, αλλά θα ήθελα να το ακούσει κυβέρνηση. Προχθές λάβαμε το ολιστικό, όπως ονομάζεται, πρόγραμμα για την ανάπτυξη στο μέλλον και χθες το πρωί ή σήμερα το πρωί, ειδικότερα, μετά τη συζήτηση στην Ολομέλεια της Βουλής, αναρτήθηκε από την Ευρωπαϊκή Επιτροπή το συμπληρωματικό, λεγόμενο, μνημόνιο συνεργασίας, μετά την τέταρτη αναθεώρηση - τα έχω και τα δύο, εδώ, μπροστά μου.

Μου γεννήθηκε ένα ερώτημα. Ανεξάρτητα από την τροποποίηση του εταιρικού δικαίου, από, ίσως, εισαγωγή νέων κανόνων στο εμπορικό δίκαιο, είδα ότι τα ζητήματα τα οποία πρέπει να αντιμετωπιστούν, είναι η ρευστότητα των τραπεζών, όχι υπό την έννοια επάρκειας των εποπτικών κεφαλαίων, αυτό υποτίθεται ότι μπορεί να ξεπερασθεί με την εκκαθάριση κόκκινων δανείων, με τους πλειστηριασμούς για τους οποίους, βεβαίως, εμείς έχουμε μια σειρά αντιρρήσεων, αλλά θέτω αυτά τα θέματα προς την κυβέρνηση για να τα δει στο μέλλον.

Ποιο είναι αυτό που με απασχολεί. Οι τράπεζες, κύριοι Υπουργοί, δεν μπορούν να αποκτήσουν ρευστότητα, εάν δεν μπορούν να έχουν τη δυνατότητα δανεισμού και καταθέσεων, για να μπορέσουν να μετακυλήσουν στην αγορά χρήματα, για να κινηθεί η αγορά. Βγάζω, λοιπόν, δυστυχώς, το συμπέρασμα ότι αυτή τη στιγμή, σχετικά με την υπόσταση των τραπεζών, όπως τα βλέπω και στο πρόγραμμα της ανάπτυξης της κυβέρνησης και στην ανάρτηση που κάνει η Ευρωπαϊκή Επιτροπή, σε σχέση με το συμπληρωματικό μνημόνιο, δε λαμβάνεται καμία ρύθμιση ή δεν υπάρχει καν πρόβλεψη πώς οι τράπεζες θα αποκτήσουν τη ρευστότητα για να χρηματοδοτήσουν την πραγματική οικονομία. Τα εποπτικά κεφάλαια των τραπεζών, τα οποία γνωρίζετε πολύ καλύτερα από εμένα, αφορούν τη βιωσιμότητα των ίδιων των τραπεζών σε περίπτωση μεγάλης κρίσης ή όταν θα πιέζει ο κόσμος, θα χτυπήσει τις πόρτες των τραπεζών για να σώσει τις καταθέσεις του ή για άλλο λόγο.

Νομίζω, λοιπόν, ότι σε σχέση με τη νομοθεσία την οποία εξαγγέλλεται περί τροποποίησης του εμπορικού δικαίου, θα πρέπει προηγουμένως να έχουμε λάβει και τις απαντήσεις στον τρόπο απόκτησης ρευστότητας των τραπεζών από νέα κεφάλαια, τα οποία θα εισρεύσουν ή από καταθέσεις, ούτως ώστε να μπορούμε μετά να μιλάμε για ένα επιτυχημένο εμπορικό δίκαιο, διαφορετικά κατανοείτε ότι αυτά θα μένουν γράμματα κενά και θα εξακολουθούμε να μιλάμε για το ποιο θα είναι το ποσοστό των κόκκινων δανείων που, ενδεχόμενα, μπορεί να εκκαθαριστεί, πόσα θα πουληθούν ή όχι σε funds και ποιοι, στο κάτω κάτω, θα κλαίνε εάν χάσουν τα σπίτια τους.

Ευχαριστώ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς.

Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ, κυρία Πρόεδρε.

Δεν θα χρειαστεί σχεδόν καθόλου χρόνος. Δεν έχω να συμπληρώσω τίποτα σχετικά με τα όσα αναφέραμε στις δύο προηγούμενες συνεδριάσεις, επί της αρχής και επί των άρθρων. Εάν και εφόσον κατατεθούν και άλλες τροπολογίες ή κάποιες νομοτεχνικές βελτιώσεις, θα τοποθετηθούμε στην Ολομέλεια.

Απλά, να διευκρινίσω ότι ενώ στην τοποθέτησή μου σε ό,τι αφορά την ψήφιση επί της αρχής είχαμε δηλώσει επιφύλαξη, σήμερα ψηφίζουμε παρών.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Ευχαριστώ, κυρία Πρόεδρε.

Κύριε Υπουργέ, εγώ από τη μεριά μου το μόνο που δεν μπορώ να αμφισβητήσω είναι αυτό το κλίμα συναίνεσης που υπάρχει μεταξύ της κυβέρνησης, της Ν.Δ., της Δημοκρατικής Συμπαράταξης και άλλων κομμάτων, σε σχέση με την ουσία, τη στόχευση αυτού του νομοσχεδίου. Άλλωστε, αυτή τη συναίνεση την επιβεβαιώνει με τον καλύτερο τρόπο και ο ΣΕΒ, ο οποίος, εάν διαβάσετε και το υπόμνημα που έστειλε στην Επιτροπή μας, δίνει και συγχαρητήρια και στην κυβέρνηση και σε εσάς προσωπικά και μάλιστα όχι γενικώς και αορίστως, γιατί συμφωνεί με τη στόχευση αυτού του νομοσχεδίου.

Το λέει μάλιστα στην πρώτη παράγραφο του υπομνήματος. Εμείς όμως, στεκόμαστε ακριβώς απέναντι, γιατί πιστεύουμε τεκμηριωμένα και με επιχειρήματα, τους λόγους αυτούς τους αναλύσαμε σε προηγούμενες συνεδριάσεις της Επιτροπής και δεν είναι ανάγκη να τους επαναλάβω. Όντως, πιστεύουμε όμως, ότι κάνετε προσπάθεια να καθαρίσετε το δρόμο από κάθε εμπόδιο, έτσι ώστε να έχουν ελεύθερο το πεδίο προς την κερδοφορία και ο στόχος σας, μέσα από αυτόν το δρόμο, είναι να σταθεροποιήσετε και στη συνέχεια να αναπτύξετε, μέσω της κερδοφορίας, συνολικά, των επιχειρηματικών ομίλων, αυτό που λέμε, την καπιταλιστική οικονομία.

Θα ήθελα, όμως, να σταθώ και να πω κάποιες σκέψεις καθώς και ο κ. Κουβέλης δεν έφυγε και είναι εδώ, σε σχέση με την τροπολογία. Καταρχήν, εμείς συμφωνούμε, δεν είμαστε αντίθετοι σε αυτά τα ευεργετήματα, όπως είπατε, ούτε συζήτηση, μόνο που το δικό μας ενδιαφέρον δεν περιορίζεται μόνο εδώ. Γι' αυτό λέω, ορισμένες σκέψεις θα καταθέσω. Το ενδιαφέρον μας είναι διαρκές, τόσο για τις πρακτικές συνθήκες διαβίωσης και ασφάλειας των στρατιωτών, όσο και για το νομοθετικό πλαίσιο που τα ρυθμίζει όλα αυτά.

Έχουμε καταθέσει κατά καιρούς προτάσεις, μόνο που οι απαντήσεις που παίρνουμε, είναι ότι δεν είναι ρεαλιστικές, γιατί εν πάση περιπτώσει, έχουν μεγάλο κόστος στην εφαρμογή τους. Όμως, εάν παίρνονταν τέτοιου είδους μέτρα, κατά τη γνώμη μας, θα έπαιζε καταλυτικό ρόλο στο ζήτημα της ασφάλειας και μιλάμε για ζητήματα, όπως η δυνατότητα ανάπαυσης των στρατιωτών, βελτίωση της διατροφής τους, δυνατότητα άθλησης και ψυχαγωγίας τους, την οικονομική κάλυψη βασικών αναγκών κατά τη διάρκεια της θητείας τους, τέτοια ζητήματα, δηλαδή.

Αλλά και η εκπαίδευση σε θέματα ιδιαίτερα που άπτονται της ασφάλειας τους, ζητήματα που αναντίρρητα -κατά τη δική μας γνώμη, αλλά νομίζω ότι είναι κοινά αποδεκτό- θα βελτιώνονταν τις συνθήκες και έτσι θα μειώνονταν και τα διάφορα ατυχήματα κατά τη διάρκεια της θητείας. Να μην ανοίξουμε μια τέτοια συζήτηση, για το αν υπάρχουν ή δεν υπάρχουν πόροι, για το πού πηγαίνουν, αυτά είναι γνωστά, παίρνετε και εύσημα από το ΝΑΤΟ ότι είστε μέσα στους πέντε ή έξι - αν θυμάμαι καλά - που υλοποιούν το ποσοστό των στρατιωτικών δαπανών και ξέρουμε ότι ένα μεγάλο ποσοστό από αυτές τις στρατιωτικές δαπάνες, δεν αφορά την Εθνική Άμυνα, αλλά τις ανάγκες του ΝΑΤΟ.

Μια δεύτερη παρατήρηση που θέλω να κάνω, ούτε και αυτό θα το ανοίξω, αλλά είναι ένα ζήτημα, όταν μιλάμε για τρομοκρατία. Τί ακριβώς εννοείτε με τον όρο αυτό; Ρητορικό είναι το ερώτημα κυρίως, γιατί εμείς ξέρουμε τι εννοείτε, θα ήθελα όμως να πω το εξής. Για το κόμμα μας, για το Κ.Κ.Ε., η έννοια τρομοκρατία είναι πολιτικός όρος και έχει συγκεκριμένο ταξικό περιεχόμενο. Δεν είναι η ώρα να κάνουμε, βεβαίως, τέτοια συζήτηση τώρα και ούτε γι' αυτό το ανοίγω, όμως, μιας και είστε εδώ θα ήθελα να βάλω δύο ζητήματα.

Τελευταία υλοποιείτε και τη λογική του ΝΑΤΟ, κάνοντας ασκήσεις, αντιμετωπίζοντας τον εσωτερικό εχθρό, εάν χρειαστεί, λέει. Έχουμε δύο τέτοιες περιπτώσεις, η μία έγινε στο Κιλκίς και η άλλη στην 113 πτέρυγα μάχης στην Θεσσαλονίκη, άσκηση με σκοπό την αντιμετώπιση του πλήθους.

Για αυτούς τους λόγους που ανέφερα, δηλαδή, συνολικά βλέποντας το ζήτημα και επειδή σας είπα στην αρχή ότι εμείς δεν έχουμε αντίρρηση σε αυτά τα ευεργετήματα να επεκταθούν και στους συγκεκριμένους, θα ψηφίσουμε παρόν. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε, το λόγο έχει ο κ. Λαζαρίδης, Ειδικός Αγορητής των Ανεξαρτήτων Ελλήνων.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Καταρχήν, ξεκινώ από την τροπολογία την οποία κατέθεσε ο κ. Κουβέλης, είμαστε θετικοί, κυρία Πρόεδρε.

Κυρίες και κύριοι συνάδελφοι, το νομοσχέδιο που συζητάμε κινείται ξεκάθαρα στη σωστή κατεύθυνση με στόχο τη μείωση της γραφειοκρατίας, τροποποιεί απαρχαιωμένες διατάξεις και επιλύει χρόνια προβλήματα που έχουν εντοπιστεί κατά την εφαρμογή της εταιρικής νομοθεσίας και άλλα αιτήματα σχετικά με το εμπορικό και εταιρικό δίκαιο, όπως άλλωστε ετέθησαν και από τους συμμετέχοντες φορείς.

Πρόκειται για την εισαγωγή ενός πλέγματος ρυθμίσεων, οι οποίες προσπαθούν να αντιμετωπίσουν με σωστό τρόπο δυσλειτουργίες στο θεσμικό πλαίσιο των Ε.Π.Ε., ενώ ως κοινώς αποδεκτό εξάγεται το συμπέρασμα, πως αντιμετωπίζονται με επιτυχία ζητήματα που αφορούν τη χρηματοδότηση, τη μείωση του κόστους με τη μείωση της γραφειοκρατίας, την απλοποίηση, αν θέλετε, της σύστασης και λειτουργίας των Ε.Π.Ε..

Συγκεκριμένα, το άρθρο 1 προβλέπει νέα ρύθμιση για το σχηματισμό της επωνυμίας τους.

Οι νέες ρυθμίσεις που δίνουν ευελιξία στην επωνυμία των Ε.Π.Ε. διευκολύνουν και ενισχύουν τη δραστηριότητά τους τόσο εσωτερικά όσο και διεθνώς.

Το άρθρο 2 του σχεδίου νόμου περιέχει μια σημαντική ρύθμιση για τη σύσταση μιας Ε.Π.Ε., η οποία κατά κανόνα και μέχρι σήμερα γινόταν με συμβολαιογραφικό έγγραφο.

Σύμφωνα, λοιπόν, με την καινούργια διάταξη, μπορεί να γίνει και με τη χρήση του πρότυπου καταστατικού που προβλέπεται στο ν.4441 ως ιδρυτικής πράξης, εάν και εφόσον αυτό επιλεγεί από τους ιδρυτές - εταίρους, κάτι που σαφώς διευκολύνει τις διαδικασίες σύστασης των Ε.Π.Ε., ενώ εναρμονίζει και το περιεχόμενό τους με τα βέλτιστα ευρωπαϊκά πρότυπα, κάτι απολύτως απαραίτητο.

Το άρθρο 3 εισάγει μια σημαντική καινοτομία που αφορά τη δυνατότητα σύγκλησης της συνέλευσης των εταίρων της Ε.Π.Ε. με τηλεδιάσκεψη, εφόσον μια τέτοια δυνατότητα προβλέπεται από το καταστατικό της εταιρίας ή εάν συμφωνούν σε αυτό όλοι οι εταίροι.

Η παροχή, λοιπόν, αυτής της δυνατότητας να συγκαλείται γενική συνέλευση με τηλεδιάσκεψη, διευκολύνει ουσιαστικά τη λειτουργία της Ε.Π.Ε., μιας και διευκολύνεται η συμμετοχή εταίρων που βρίσκονται εκτός της έδρασης ή σε διαφορετικές χώρες, κάτι που επιθυμούν και οι ίδιοι, όπως κατέστη σαφές από συμμετέχοντες σε μικρομεσαίες επιχειρήσεις.

Στο άρθρο 5 περιλαμβάνονται διατάξεις για τη μεταβίβαση του εταιρικού μεριδίου, η οποία μπορεί να γίνεται τόσο εν ζωή όσο και εξαιτίας θανάτου μόνο με συμβολαιογραφικό έγγραφο και εφόσον περιλαμβάνονται τα απαραίτητα στο νόμο στοιχεία, ενώ και η μεταβίβαση αυτή θα παράγει αποτελέσματα από την εγγραφή της στο βιβλίο των εταίρων.

Με το άρθρο 8 εισάγονται οι πολύ σημαντικές τροποποιήσεις, σχετικά με την εγκατάσταση αλλοδαπών εταιρειών στη χώρα. Συγκεκριμένα, επιχειρείται ένας διαχωρισμός μεταξύ εγκατάστασης αλλοδαπών εταιρειών προερχόμενων από την Ε.Ε. με αυτές που προέρχονται από τρίτες χώρες. Η εγκατάσταση για τις αλλοδαπές εταιρείες από την Ε.Ε. απλοποιείται, καθώς δεν θα απαιτείται έκδοση σχετικής απόφασης εγκατάστασης από την αρμόδια εποπτική Αρχή, ενώ αντίθετα στην περίπτωση των αλλοδαπών εταιρειών τρίτης χώρας, είναι προϋπόθεση η έκδοση απόφασης εγκατάστασης από την αρμόδια Αρχή.

Και στις δύο περιπτώσεις για την ίδρυση υποκαταστημάτων οι εταιρίες υποχρεούνται να υποβάλλουν σχετική αίτηση εγγραφής στο Γενικό Εμπορικό Μητρώο.

Από τις παρατηρήσεις που κρατήσαμε, οφείλουμε να δούμε με ιδιαίτερη προσοχή και το θέμα των εταιριών που δεν προέρχονται από την Ε.Ε., αλλά είναι από άλλες χώρες. Θα πρέπει και αυτές να τις αντιμετωπίσουμε με τον ίδιο τρόπο - κάτι που τονίσαμε και στην προηγούμενη συνεδρίαση - που αντιμετωπίζουμε και τις εταιρείες από την Ε.Ε., δηλαδή, να τις διευκολύνουμε ώστε να μπορούν να κάνουν επενδύσεις.

Επομένως, θα πρέπει να δημιουργήσουμε ένα θετικό και φιλόξενο κλίμα και για αυτές τις χώρες. Βεβαίως, η σχετική αίτηση εγγραφής στο Γ.Ε.ΜΗ. επιβάλλεται.

Σε ό,τι αφορά το Κεφάλαιο Β΄ που έχει διατάξεις για το υπαίθριο εμπόριο, με το άρθρο 14 ορίζεται ότι επιτρέπεται η αναπλήρωση αδειούχου πωλητή υπαίθριου εμπορίου, μόνο από το σύζυγο και από συγγενείς εξ αίματος μέχρι και τρίτου βαθμού ή εξ αγχιστείας μέχρι δεύτερου βαθμού, λόγω αδυναμίας του αδειούχου, εξαιτίας αναπηρίας τουλάχιστον 50%, βάσει βεβαίωσης που εκδίδεται από τις Υγειονομικές Επιτροπές των ΚΕ.Π.Α..

Το δεύτερο και πολύ σημαντικό σημείο του άρθρου είναι ότι με την προτεινόμενη διάταξη δίνεται παράταση στους πωλητές λαϊκών των αγορών και στους πωλητές πλανοδίου και στάσιμου εμπορίου για να ανανεώσουν τις ληφθείσες άδειές τους, μέχρι τις 15 Ιανουαρίου του 2019. Ακόμη, δίνεται αναδρομική ισχύς στην παρούσα διάταξη, ώστε να ισχύσει από την 13 Νοεμβρίου του 2017.

Σε ό,τι αφορά το άρθρο 15, περιλαμβάνονται ρυθμίσεις για την εναρμόνιση του πλαισίου έκδοσης των ιδιωτικών εγγυητικών επιστολών, σύμφωνα και με τις ευρωπαϊκές οδηγίες.

Συνολικά, λοιπόν, όπως διαπιστώθηκε κατά την ακρόαση των φορέων, αλλά και κατά τη συζήτηση επί της αρχής, πρόκειται για ένα νομοσχέδιο, το οποίο πραγματικά κινείται προς τη σωστή κατεύθυνση. Επιχειρεί να εκσυγχρονιστεί το εταιρικό δίκαιο των ΕΠΕ, να το κάνει πιο ευέλικτο και προσφιλέστερο στις επενδύσεις και ταυτόχρονα αποσαφηνίζει διατάξεις για το υπαίθριο εμπόριο δίνοντας και τον απαραίτητο χρόνο στους εμπόρους να ανανεώσουν τις άδειες.

Κυρίες και κύριοι συνάδελφοι, η απλοποίηση της διαδικασίας ίδρυσης επιχειρήσεων, η απλοποίηση των διαδικασιών για την αδειοδότηση των εταιριών διαχείρισης και η απλοποίηση της διαδικασίας πτώχευσης για τις μικρομεσαίες επιχειρήσεις, αποτελεί για χρόνια τώρα ένα απαραίτητο ζητούμενο για την ανάπτυξη στη χώρα μας. Ανάπτυξη που δεν πρέπει να διαταράσσεται από την εκάστοτε κυβέρνηση, αλλά να επιτυγχάνεται από αντικειμενικές προϋποθέσεις, από σαφή όρια του δημόσιου και ιδιωτικού τομέα, συνέχεια και συνέπεια του κράτους, προστασία των ξένων επενδύσεων, λιγότερη γραφειοκρατία, φιλικότερο περιβάλλον για επενδύσεις, υγιή δημόσια οικονομικά, πρόσβαση σε υγιές τραπεζικό σύστημα και στην κεφαλαιαγορά κ.α.. Η μείωση της γραφειοκρατίας, όχι μόνο θα βελτιώσει την ανταγωνιστικότητα της χώρας μας, αλλά αποτελεί και προαπαιτούμενο για την ολοκλήρωση της αξιολόγησης.

Το νομοσχέδιο για τις ΕΠΕ φέρνει μια σειρά μικρών και μεγάλων αλλαγών, έρχεται να εκσυγχρονίσει το θεσμικό πλαίσιο που έχει καθοριστεί για πρώτη φορά με το νόμο 3190/1955 και ευελπιστούμε να σημάνει τη δημιουργία νέων εταιρειών, νέων θέσεων εργασίας και κυρίως για την περαιτέρω ανάπτυξη για το τόπο και την αισιοδοξία των πολιτών και επενδυτών.

Κυρία Πρόεδρε, θα μου επιτρέψετε να αποχωρήσω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Λαζαρίδη, τη τροπολογία την κάνατε δεκτή;

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Ναι, τοποθετήθηκα στην αρχή ότι είμαστε θετικοί όσον αφορά τη τροπολογία του Υπουργείου Εθνικής Άμυνας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Υπάρχει και ένα σχέδιο μιας άλλης τροπολογίας του Υπουργού, ο οποίος θα μιλήσει αργότερα.

Στο σημείο αυτό γίνεται η β΄ ανάγνωση το καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Μεϊκόπουλος Αλέξανδρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ριζούλης Ανδρέας, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τελιγιορίδου Ολυμπία, Τζάκρη Θεοδώρα, Αθανασίου Χαράλαμπος, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Κωνσταντόπουλος Δημήτριος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Βαρδαλής Αθανάσιος, Λαμπρούλης Γεώργιος, Καμμένος Δημήτριος, Λαζαρίδης Γεώργιος, Αμυράς Γεώργιος, Σαρίδης Ιωάννης και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Σας ευχαριστώ, κυρία Πρόεδρε.

Αγαπητέ κύριε Υπουργέ, θα ήθελα να θέσω το ζήτημα της ηλεκτρονικής διακυβέρνησης, δηλαδή, για το άρθρο 1, παράγραφος 4, υποπαράγραφος 5 και άρθρο 4, για ζητήματα σύνταξης ελέγχου και δημοσίευσης οικονομικών καταστάσεων Ε.Π.Ε., όπως σας είχα προτείνει και γι' αυτό θέλω μια απάντηση ή έστω στην Ολομέλεια, να λειτουργήσει στην ιστοσελίδα του Γ.Ε.ΜΗ., στις κατά τόπους περιφέρειες, αλλά και στο site του Υπουργείου Ανάπτυξης μια εφαρμογή -που είναι πάρα πολύ εύκολο να στηθεί- με το προφίλ της κάθε εταιρείας, όπως ύψους οικονομικού κεφαλαίου, τις οικονομικές καταστάσεις, αν είναι φορολογικά ή ασφαλιστικά ενήμερες, αν εκκρεμούν σε βάρος τους δικαστικές αποφάσεις.

Να υπάρξει διασύνδεση με υπηρεσίες αντίστοιχων Υπουργείων, Οικονομικών, Οικονομίας, Κοινωνικής Ασφάλισης και Δικαιοσύνης, έτσι ώστε ανά πάσα στιγμή να έχουμε επικαιροποιημένα στοιχεία, κυρίως αξιόπιστα στοιχεία, για παρακολούθηση δεικτών οικονομίας και ανάπτυξης.

Έτσι, θα έχουμε μεγαλύτερη φερεγγυότητα για τις επιχειρήσεις, επιβράβευση των συνεπών επιχειρήσεων και μια πιο υγιή αγορά. Αυτά έχω να σας πω σε σχέση με το νομοσχέδιο, γιατί τα έχουμε εξαντλητικά πει στις προηγούμενες συνεδριάσεις. Το βλέπω θετικά το σχέδιο νόμου.

Κύριε Κουβέλη, θα ψηφίσουμε «ναι» στην τροπολογία που μας φέρατε. Όμως, δεν μπορώ να αντισταθώ στον πειρασμό να σας ρωτήσω τι θα γίνει με τους δύο Έλληνες στρατιωτικούς. Έχουμε πλέον τρεις μήνες κράτησης χωρίς να έχει απαγγελθεί κατηγορία, χωρίς να ξέρουμε γιατί τους κρατάνε. Δώστε μας μια εικόνα από τη δική σας θέση. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ, κυρία Πρόεδρε. Η Ένωση Κεντρώων θα κάνει δεκτή και θα ψηφίσει «ναι» στην τροπολογία του Αναπληρωτή Υπουργού Εθνικής Άμυνας, με την επισήμανση ότι περιμένουμε πολλά να φέρει ακόμα σε αυτή την αίθουσα, πολλές τροπολογίες, πολλά που λείπουν και πολλά που πρέπει.

Γνωρίζουμε πάρα πολύ καλά την τεράστια σημασία που έχει για την οικονομία μας, με σκοπό την επίτευξη ρυθμών ανάπτυξης, η εποπτεία, η ενίσχυση και η θωράκιση όλων εκείνων των παραγόντων που επιτρέπουν την ύπαρξη ενός σταθερού και ξεκάθαρου πλαισίου για το επιχειρείν στην Ελλάδα. Η πολυνομία, η πολυδιάσπαση και η περιπλοκότητα γεννούν πραγματικά πολλά προβλήματα. Γεννούν τη γραφειοκρατία και η γραφειοκρατία, όπως έχει αποδειχτεί, αποτελεί βασικό αποτρεπτικό παράγοντα για την προσέλκυση των επενδύσεων στη χώρα μας.

Κανείς δεν μπορεί να αμφισβητήσει την ύπαρξη της ανάγκης να πετύχουμε και εμείς, ως χώρα, σε αυτό που αποκαλούμε σταθερό επενδυτικό περιβάλλον και δεν το έχουμε μέχρι στιγμής. Όλοι ξέρουμε τι χρειάζεται να κάνουμε για να το κατορθώσουμε αυτό. Ξεκάθαρο και σταθερό φορολογικό πλαίσιο, ταχύτητα και ασφάλεια στην απονομή δικαιοσύνης, διασύνδεση του επιχειρηματικού και του επιστημονικού κόσμου. Με δεδομένο λοιπόν ότι όλα αυτά που ξέρουμε, ξέραμε και ξέρουμε και συμφωνούμε σε αυτά που πρέπει να γίνουν, το πραγματικό ερώτημα που προκύπτει είναι, τι κάναμε τόσο καιρό για να το πετύχουμε αυτό;

Αφού λοιπόν φαίνεται ξεκάθαρα ότι υπάρχει συναίνεση, όπως αποδείχθηκε από την ακρόαση των φορέων, αλλά και από τις εισηγήσεις - τοποθετήσεις των Εισηγητών, προκύπτει το αμείλικτο ερώτημα, τι κάναμε τόσο καιρό; Έπρεπε να φτάσουμε εδώ που φτάσαμε λοιπόν, για να κάνουμε τα αυτονόητα; Είναι μνημονιακή υποχρέωση όλα αυτά και δεν τα ξέραμε ή μήπως είναι αυτά απλά που επιβάλλει η λογική που καλούμαστε σήμερα εδώ, να υποστηρίξουμε;

Εμείς, ως Ένωση Κεντρώων, αφού εξετάσαμε προσεκτικά τις διατάξεις του παρόντος και με δεδομένο πως η ηγεσία του Υπουργείου αποδείχτηκε συνεργάσιμη και πρόθυμη για έναν εποικοδομητικό διάλογο, όπως παρουσιάζεται αυτή τη στιγμή επί τη βάση συγκεκριμένων προτάσεων, θεωρούμε πως το παρόν νομοσχέδιο προσθέτει ένα θεμέλιο πάνω σε αυτό που χτίζουμε για το μέλλον της χώρας στην προσπάθειά μας να ανακάμψει η χώρα. Γι' αυτό και το υπερψηφίζουμε.

Αυτή η στάση μας είναι συνεπής με την αρχή που έχουμε υιοθετήσει από την στιγμή που έχουμε μπει μέσα στην Ελληνική Βουλή, ότι θα στηρίξουμε τα ορθά και τα ωφέλιμα και τα σωστά και θα κατακρίνουμε σε αυτά που θεωρούμε βλαβερά, λάθη ή άχρηστα. Οι αλλαγές που επιφέρει το παρόν νομοσχέδιο στη λειτουργία των ΕΠΕ είναι σημαντικές και κρίνονται άκρως απαραίτητες. Δεν κρίνω σκόπιμο να αναφερθώ σε ένα-ένα από τα θετικά σημεία του παρόντος, το έπραξαν αυτό οι συνάδελφοι Εισηγητές.

Θα ήθελα να σταθώ ιδιαιτέρως στην καινοτομία που εισάγουμε, δίνοντας τη δυνατότητα της διεξαγωγής γενικών συνελεύσεων μέσω τηλεδιάσκεψης.

Πέρα, λοιπόν, από τα προφανή και αυτονόητα οφέλη που προκύπτουν από την εύρυθμη λειτουργία μιας εταιρίας από την ορθή χρήση των νέων τεχνολογιών, θα ήθελα να σχολιάσω αρνητικά το γεγονός για αυτό που ονομάζουμε εμείς, σήμερα το 2018, καινοτομία. Αυτό που ονομάζουμε εμείς καινοτομία, θεωρείται αυτονόητο και ισχύει ήδη εδώ και πολλά χρόνια σε όλες τις προηγμένες χώρες του κόσμου. Η χώρα μας δεν έφτασε τυχαία στην κατάσταση που έχει βρεθεί σήμερα από ένα ατύχημα, κάποιοι έχουν ευθύνες για αυτό και το μέγεθος των ευθυνών τους είναι ίσο με το μέγεθος της ειρωνείας που θα εισπράξει οποιοσδήποτε από εμάς προσπαθήσει να εξηγήσει αυτή τη στιγμή σε ένα 18χρονο παιδί, γιατί αποκαλούμε καινοτομία το να επιτρέψουμε με νόμο, φέτος για πρώτη φορά στην ιστορία της χώρας μας, τη διεξαγωγή γενικών συνελεύσεων μέσω τηλεδιάσκεψης.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Στη συνέχεια θα μιλήσει ο κ. Υπουργός για μια υπουργική τροπολογία και για κάποιες νομοτεχνικές βελτιώσεις.

Το λόγο έχει ο κ. Πιτσιόρλας.

ΣΤΕΡΓΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης): Κυρία Πρόεδρε, κατ’ αρχήν, θα ήθελα να πω ότι γίνεται δεκτή η τροπολογία που καταθέτει το Υπουργείο Εθνικής Άμυνας και να ενσωματωθεί στο νομοσχέδιο. Δεύτερον, λόγω στενότητας χρόνου και διαδικασιών δεν ολοκληρώσαμε τις νομοτεχνικές, επομένως έχουμε μερικές σήμερα θα συμπληρωθούν και με κάποιες ακόμη και θα τις συζητήσουμε στην Ολομέλεια.

Επίσης, σήμερα καταθέτουμε μια τροπολογία που αφορά στο Διεθνές Επιμελητήριο, όπου οι εκλογές θα γίνουν το Δεκέμβριο του 2018, για το διεθνές επιμελητήριο, παρατείνεται η θητεία του ΔΣ μέχρι τότε. Αφαιρείται με νομοτεχνική η διάταξη για την συνδρομή, αυτό το οποίο ζητήσατε κύριε Αθανασίου, νομίζω ότι σε αυτό το θέμα είμαστε σύμφωνοι και το κλείνουμε. Κάποιες νομοτεχνικές θα τις πάρετε τώρα, θα πάρετε και άλλες και θα τα συζητήσουμε όλα στην Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Λαζαρίδης λόγω υποχρέωσης, θα πρέπει να αποχωρήσει από την συνεδρίαση, οπότε θα τοποθετηθεί ως προς τις τροπολογίες και επί των άρθρων.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Κυρία Πρόεδρε, οι Ανεξάρτητοι Έλληνες είμαστε θετικοί και ως προς τις δύο τροπολογίες και επί των άρθρων και επί της αρχής του νομοσχεδίου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα απαντήσει τώρα ο Υπουργός, ο κ. Κουβέλης, σε κάποια ερωτήματα που δέχθηκε ως προς την τροπολογία.

ΦΩΤΙΟΣ (ΦΑΝΟΥΡΙΟΣ) ΚΟΥΒΕΛΗΣ (Αναπληρωτής Υπουργός Εθνικής Άμυνας): Κυρίες και κύριοι Βουλευτές, σας ευχαριστώ όλους για την ουσιαστική συμβολή σας στην προώθηση αυτής της τροπολογίας με το συγκεκριμένο περιεχόμενο. Κατανοώ απόλυτα το ερώτημα του κ. Αμυρά και σας ευχαριστώ που το υποβάλλατε, κύριε συνάδελφε.

Θα ήθελα να επισημάνω τα εξής στοιχεία, κυρία Πρόεδρε.

Πρώτον, δεν θα αναφερθώ στις συνθήκες κάτω από τις οποίες συνελήφθησαν οι δύο στρατιωτικοί μας και οδηγήθηκαν στις φυλακές υψίστης ασφαλείας της Αδριανούπολης.

Δεύτερον, θα ήθελα να επισημάνω ότι η κράτησή τους είναι και παράνομη και απαράδεκτη. Είναι παράνομη και βεβαιωθείτε ότι δεν επιλέγω τον στείρο νομικό λόγο, αλλά είναι ουσίας το ζήτημα, διότι δεν έχει απαγγελθεί, κυρίες και κύριοι συνάδελφοι, μέχρι αυτή τη στιγμή που μιλάμε, καμία κατηγορία. Κατά συνέπεια, κρατούνται χωρίς κατηγορητήριο, αν θέλετε, ζήτημα πρωτοφανές για το δικαιικό πολιτισμό μας, για το δικαιικό πολιτισμό της Ευρώπης και συνολικότερα για την αντίθεση που έχει αυτή η τακτική εκ μέρους της τουρκικής δικαιοσύνης - και θα αναφερθώ σε αυτή - σε σχέση με το διεθνές δίκαιο.

Προσφάτως, άκουσα, διότι βεβαιωθείτε ότι παρακολουθώ συστηματικά την όλη υπόθεση, ότι προέκυψε και η ανάγκη έρευνας, λένε από την πλευρά της Τουρκίας, ενός τρίτου κινητού τηλεφώνου, με τον ισχυρισμό ότι υπάρχει και ένα λογισμικό εγκατεστημένο σε αυτό το κινητό τηλέφωνο και μάλιστα, στρατιωτικού χαρακτήρα. Δεν πρόκειται για τίποτε άλλο παρά για την επιλογή από την πλευρά της Τουρκίας να προωθεί την χρονοτριβή, διότι ένα απλό διασυνοριακό ζήτημα, το έχει εντάξει στη συγκεκριμένη πολιτική που ασκεί ο κ. Ερντογάν, που ασκεί η Τουρκία, με τη συγκεκριμένη επιθετική και απαράδεκτη ρητορική της έντασης, επιλέγει να εντάξει και αυτό το ζήτημα.

Οι όσες προσπάθειες έχουν γίνει μέχρι τώρα, στο πλαίσιο του δικαιϊκού συστήματος της Τουρκίας, δύο είναι, για την άρση της προφυλάκισης των δύο, της προσωρινής κράτησης, ακριβέστερα, των δύο στρατιωτικών μας, απέβησαν άκαρπες. Και μάλιστα, προκειμένου να φύγουν από τις φυλακές, να απελευθερωθούν, προσέξτε, όχι για να επιστρέψουν στην Ελλάδα, αλλά για να σταματήσει η κράτηση, δηλώθηκε με πάρα πολύ σαφή και κατηγορηματικό τρόπο, ότι ο τόπος κατοικίας τους θα είναι το Ελληνικό Προξενείο. Απέρριψαν για τέταρτη φορά τη σχετική αίτηση και η τελευταία φορά ήταν πριν δύο ημέρες. Σε αντίθεση με αυτό που η ελληνική ανεξάρτητη Δικαιοσύνη έπραξε, σε δύο χαρακτηριστικές περιπτώσεις, χρονικά, αν θέλετε, πολύ κοντινές, προς το ζήτημα της απαράδεκτης κράτησης των δύο στρατιωτικών μας. Ένα, που άφησε ελεύθερους δύο τούρκους πολίτες στην περιοχή της Κυλλήνης, με την απλή δήλωση τους ότι θα έχουν ως κατοικία το Τουρκικό Προξενείο.

Το δεύτερο, με διαδικασίες οι οποίες προβλέπονται από την ελληνική νομοθεσία, αφέθηκε ελεύθερος, δικάστηκε βεβαίως κατά το δικαιϊκό μας σύστημα και επέστρεψε στην Τουρκία, ο συγκεκριμένος Τούρκος πολίτης, ο οποίος παραβίασε τα σύνορα και εισήλθε στην περιοχή των Καστανιών.

Αυτό το λέω και θεωρώ χρήσιμο να ακούγεται και να λέγεται ότι, «δείτε δύο τεράστιες διαφορές, αναφορικά με ζητήματα που έχουν σχέση με την απονομή της δικαιοσύνης». Δεν αποκαλύπτω κάποιο μυστικό, αλλά είμαι βέβαιος, ότι όλες και όλοι έχουμε γίνει κοινωνοί των δηλώσεων Ερντογάν, ότι θα μπορούσε να κάνει βήματα προς την τουρκική δικαιοσύνη, προκειμένου να ρυθμιστεί το θέμα των δύο Ελλήνων στρατιωτικών που κρατούνται, θα έκανε βήματα προς την τουρκική δικαιοσύνη, εάν η Ελλάδα έμπαινε στη λογική της διαπραγμάτευσης για την ανταλλαγή με τους τούρκους που προσέφυγαν και από την ανεξάρτητη, επαναλαμβάνω, ελληνική Δικαιοσύνη, έτυχαν της χορήγησης ασύλου.

Ένα άλλο ζήτημα, κύριε Αμυρά και κυρίες και κύριοι συνάδελφοι, είναι τι έχει κάνει η χώρα μας για αυτά τα ζητήματα. Δεν έχει σταματήσει ούτε σταματά να αναδεικνύει το ζήτημα, να ασκεί πιέσεις σε πολλαπλά επίπεδα, σε όργανα θεσμοθετημένα και στο επίπεδο της Ε.Ε. και στο ΝΑΤΟ και στην κατεύθυνση της Αμερικής. Θα παρακολουθήσατε πρόσφατα την ανάδειξη του ζητήματος εκ μέρους του Υπουργού Εξωτερικών, του κ. Κοτζιά, και βεβαίως, οι πιέσεις αυτές συνεχίζονται.

Θέλω να είμαι απόλυτα ειλικρινής μαζί σας. Στη βάση των στοιχείων, που συνεκτιμώ και συναξιολογώ, υπάρχει εκτίμηση για τον πιθανό χρόνο απελευθέρωσης των δύο στρατιωτικών μας; Δεν μπορεί, κυρίες και κύριοι συνάδελφοι, να μιλήσει κανείς με σαφήνεια για τον πιθανολογούμενο χρόνο απελευθέρωσης των δύο στρατιωτικών μας στελεχών. Και τούτο διότι, επαναλαμβάνω και η κράτηση αυτή με άλλα ζητήματα, έχουν ενταχθεί στην συγκεκριμένη εθνικιστική, αυταρχική, απαράδεκτη πολιτική Ερντογάν, ενόψει των εκλογών.

Το δεύτερο συναφές ερώτημα που μπορεί να μας απασχολεί όλους, θα συνεχιστεί αυτή η ρητορική της έντασης; Θα συνεχιστεί η κράτηση των δύο στρατιωτικών ή και οι άλλες πράξεις, προσβλητικές, στο επίπεδο έστω των διακηρύξεων και της ρητορικής, που θέλουν να αμφισβητήσουν τα εθνικά κυριαρχικά δικαιώματα, μετά το τέλος της προεκλογικής περιόδου;

Σας εμπιστεύομαι την κρίση μου και την αξιολόγηση μου. Δεν θα σταματήσει. Και εκτιμώ ότι δεν θα σταματήσει, με κυμαινομένη βέβαια ένταση από την μεριά της Τουρκίας, διότι εκείνο που επιδιώκει η Τουρκία και ανεξάρτητα από το εκλογικό αποτέλεσμα που θα έχουν οι εκλογές στη χώρα τους, είναι ότι θέλει να εξασφαλίσει «πεδίο», όπως λέγεται και στη γλώσσα της διπλωματίας, με δήθεν αμφισβητούμενα ζητήματα και όλα αυτά, για να βρεθεί, κάποια στιγμή, η Τουρκία παρούσα στην ευρύτερη περιοχή της κυπριακής ΑΟΖ.

Αυτό είναι που τους απασχολεί, αυτό είναι που τους δημιουργεί αυτή τη συγκεκριμένη επιλογή, την οποία προωθούν. Βεβαίως, δεν θα πω το πολύ γνωστό σε όλες και όλους, ότι η Τουρκία δεν έχει αυτή τη στάση μόνο απέναντί μας, την έχει και προς άλλες χώρες.

Θέλω να είμαι συνεπής προς το χρόνο, που υποσχέθηκα ότι θα αναλώσω, κυρία Πρόεδρε, αλλά επιτρέψτε μου για ένα λεπτό.

Οι Ένοπλες Δυνάμεις, μέσα στο γενικό αυτό κλίμα, μέσα στο γενικό πλαίσιο των συνθηκών που διαμορφώνονται από τη στάση της Τουρκίας, θα πω το αυτονόητο για όλες και όλους μας, ότι σε καμία περίπτωση η Ελλάδα ούτε δέχεται, αντιθέτως αποκρούει, αλλά ούτε και μπαίνει στην οποιαδήποτε λογική συζήτησης, αναφορικά με τα εθνικά κυριαρχικά δικαιώματά μας. Οι συνθήκες που καθορίζουν τα όρια της χώρας μας είναι σαφείς και συγκεκριμένες. Ενδεικτικά αναφέρομαι στη Συνθήκη της Λοζάνης και τη Συνθήκη των Παρισίων, αλλά συνολικότερα και στο διεθνές δίκαιο.

Η χώρα μας, κυρίες και κύριοι συνάδελφοι, και αυτό αφορά όλους, ανεξάρτητα από το σε ποια παράταξη βρίσκονται, είναι μια χώρα της ειρήνης. Αυτή την ειρήνη θέλει να προάγει και να αναπτύσσει και με τις γειτονικές περιοχές, αλλά και στην ευρύτερη περιοχή αυτή τη συμπεριφορά καταγράφει, δηλαδή της συνεργασίας, της ειρήνης. Σε καμία περίπτωση, όμως, αυτό δεν μπορεί να λειτουργεί σε βάρος της συγκεκριμένης, σαφούς θέσης μας, ότι διαθέτουμε την αποτρεπτική εκείνη δύναμη για την υπεράσπιση των εθνικών κυριαρχικών μας δικαιωμάτων. Θέλω να σας διαβεβαιώσω, ότι οι Ένοπλες Δυνάμεις είναι συντεταγμένες, έχουν εξαιρετικά καλή δομή και τούτο ανεξάρτητα από επιμέρους ζητήματα, τα οποία έχουν σχέση με την ενίσχυση της αποτρεπτικής μας δύναμης.

Ένα άλλο συναφές ζήτημα, και απευθύνομαι σε όλους σας, ιδιαίτερα όμως, επειδή έθεσε το θέμα, στον αγαπητό συνάδελφο, τον κ. Βαρδαλή.

Το Υπουργείο Εθνικής Άμυνας, κυρίες και κύριοι συνάδελφοι, στη διάρκεια της 8χρονης περιόδου, της μνημονιακής περιόδου, έχει εξαιρετικά μειωμένο τον προϋπολογισμό του. Αντιλαμβάνεστε, ότι στο πλαίσιο του προϋπολογισμού, που κάθε χρόνο εξασφαλίζει, προσπαθεί να μην έχει την οποιαδήποτε άσκοπη δαπάνη, αντίθετα επιλέγει να αξιοποιεί αυτά, τα όσα διαθέτει. Στο πλαίσιο αυτό είναι και οι συγκεκριμένες αποφάσεις, οι οποίες έχουν ληφθεί και έχουν τεθεί υπ' όψιν της Εθνικής Αντιπροσωπείας και αναφέρομαι ειδικότερα στην αναβάθμιση των F16.

Αγαπητέ κύριε Βαρδαλή, σε ό,τι αφορά στα άλλα ζητήματα, πράγματι απομακρύνομαι από το να συζητήσουμε τι είναι η τρομοκρατία, τι χαρακτηριστικά έχει, άλλωστε για αυτή την υπόθεση έχουμε συζητήσει πολύ διεξοδικά στο Κοινοβούλιο, αλλά και εκτός του Κοινοβουλίου. Εκείνο, όμως, που πρέπει να σας πω είναι - και το λέω με την άνεση, ότι δεν επιχειρώ να πιστωθώ τίποτα, ως Αναπληρωτής Υπουργός, διότι άρχισε πολύ πριν πάω εγώ – ότι έχουμε στραμμένη την προσοχή μας στην κοινωνική μέριμνα, που αφορά στους στρατιωτικούς μας, ανεξαρτήτως βαθμού.

Ενδεικτικά, σας αναφέρω ότι κάθε μέρα και περισσότερο βελτιώνονται οι συνθήκες. Δεν θα συμφωνήσω μαζί σας, αναφορικά με την ποιότητα της παρεχόμενης διατροφής των στρατιωτικών, είναι εξαιρετική και βεβαίως ποτέ δεν τελειώνει αυτή η υπόθεση για τη συνεχή βελτίωση.

Ένα δεύτερο χαρακτηριστικό παράδειγμα, εάν θέλετε αποδεικτικό και του ισχυρισμού που διατύπωσα, είναι ότι έχουμε με εύρυθμη λειτουργία και μάλιστα με ανοιχτές τις πόρτες τους τα στρατιωτικά νοσοκομεία. Λέω ανοικτές τις πόρτες τους, διότι εκτός από τους στρατιωτικούς όλων των Όπλων και των Σωμάτων, δέχονται και πολίτες, εφόσον βέβαια υπάρχει, και υπάρχει κάθε τόσο, η δυνατότητα να τύχουν της παροχής ιατροφαρμακευτικών υπηρεσιών εκ μέρους των στρατιωτικών νοσοκομείων.

Να σας πω επιπροσθέτως; Οι Στρατιωτικές Λέσχες ανά την Ελλάδα έχουν ανοίξει, επίσης, κυρίες και κύριοι Συνάδελφοι, τις πόρτες τους και δέχονται και πολιτικό προσωπικό, πολίτες που δεν υπηρετούν στις Ένοπλες Δυνάμεις και αυτό, διότι θέλει αποφασιστικά, στο μέτρο που έχει τη δυνατότητα, να συμβάλει στην αντιμετώπιση συγκεκριμένων κοινωνικών προβλημάτων που αφορούν όχι μόνο στους στρατιωτικούς, αλλά συνολικότερα σε ένα πάρα πολύ μεγάλο κομμάτι της ελληνικής κοινωνίας.

Κυρία Πρόεδρε, καταλαβαίνω το χρόνο και την κλεψύδρα και θα χρειαζόταν μια πολύ μεγάλη συζήτηση για να έχω τη δυνατότητα να σας πω και τι κάνει ακόμα και στο επίπεδο των δικαιωμάτων των υπηρετούντων ανδρών και γυναικών. Για παράδειγμα, κυρίες και κύριοι Συνάδελφοι, υπάρχει ολόκληρο πρόγραμμα, το οποίο προωθείται για την ανάδειξη του ζητήματος των ατομικών ελευθεριών, των δικαιωμάτων, εκεί, με προέχουσα θέση την ισότητα ανδρών και γυναικών, διότι, όπως σας είναι γνωστό, στις Ένοπλες Δυνάμεις υπηρετούν και άνδρες και γυναίκες.

Να σας πω και για τις γενικότερες πολιτιστικού χαρακτήρα, με ό,τι αυτό συνεπάγεται ως αποτέλεσμα, εκδηλώσεις που κάνει; Σας είναι γνωστές, τις παρακολουθείτε.

Και βεβαίως, κύριε Συνάδελφε και άλλες ρυθμίσεις πρέπει να έρθουν και θα έρθουν. Βεβαίως, με βάση τις προτεραιότητες που υπάρχουν - λίγο πολύ τις υπαινίχθηκα ή τις ανέφερα. Όμως, θέλω να σας βεβαιώσω, έχοντας πάντοτε υπ' όψη μου ότι η Εθνική Αντιπροσωπεία κατανοεί τη σπουδαιότητα των ρυθμίσεων για τις Ένοπλες Δυνάμεις, ότι τέτοιες ρυθμίσεις θα έρθουν.

Σας ευχαριστώ πάρα πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κύριο Υπουργό. Στο σημείο αυτό, δύο Συνάδελφοι έχουν ζητήσει να κάνουν μια μικρή τοποθέτηση. Παρακαλώ, κύριε Σιμορέλη, έχετε το λόγο.

ΧΡΗΣΤΟΣ ΣΙΜΟΡΕΛΗΣ : Ευχαριστώ, κυρία Πρόεδρε.

Δεν θα αναφερθώ καθόλου στο πρώτο μέρος του νομοσχεδίου, που αφορά στις Ε.Π.Ε.. Εξάλλου ήταν σωστό αυτό που έγινε, μετά το 1955 που άρχισαν να δημιουργούνται οι πρώτες από αυτές τις εταιρείες και επειδή πλέον δεν γίνονται άλλες τέτοιες εταιρείες, μπήκαμε στον κόπο να τις διευκολύνουμε και να τις βοηθήσουμε.

Θα ήθελα να σταθώ μόνο στο δεύτερο μέρος του νομοσχεδίου και αν δεν κάνω λάθος, να πω δύο πράγματα, που αφορούν στο υπαίθριο εμπόριο.

Είναι γνωστό ότι στο νόμο, τον οποίον περάσαμε τον περασμένο Νοέμβριο και στον οποίον ήμουν ο κύριος Εισηγητής, νομίζω ότι λύθηκε με τον καλύτερο τρόπο ένα ζήτημα που απασχολούσε επί χρόνια το υπαίθριο εμπόριο, δηλαδή τις λαϊκές αγορές. Ξέραμε τις «γκρίζες ζώνες» που υπήρχαν εκεί, διαφορετικά συμφέροντα και νομίζω ότι το λύσαμε με τον καλύτερο τρόπο. Βέβαια, στην πορεία παρουσιάστηκαν ορισμένα προβλήματα.

Ένα πρόβλημα, το οποίο έχουμε μπροστά μας και θα το έχουμε μπροστά μας, είναι η ανανέωση των αδειών. Κάθε τόσο δίνουμε παράταση αδειών. Αυτή που δίνουμε τώρα, νομίζω ότι είναι έως το τέλος του Δεκέμβρη, άρα, μετά από λίγο καιρό θα έχουμε το ίδιο πρόβλημα. Αυτό πρέπει να το λύσουμε.

Έχω μια πρόταση να κάνω -δεν ξέρω, βέβαια, αν είναι η καλύτερη - είναι η εξής. Αυτές τις άδειες τις έχουμε δώσει με κοινωνικά κριτήρια είτε είναι στο υπαίθριο εμπόριο είτε είναι επαγγελματίες πωλητές. Άρα, λοιπόν, είναι τελείως διαφορετικό από κάποιες άλλες άδειες που δίνουμε για το εμπόριο. Θέλω, λοιπόν, να πω το εξής: Εντάξει, να έχουν ασφαλιστική ενημερότητα και φορολογική ενημερότητα, αλλά όχι, όμως, πάνω στην ανανέωση των αδειών. Και σας φέρνω ένα παράδειγμα. Σας δίνω το παράδειγμα ότι εγώ είμαι φαρμακοποιός. Εάν δεν έχω ασφαλιστική ενημερότητα ή φορολογική ενημερότητα, θα έχω κάποιες δυσκολίες να πάρω τα χρήματα από κάποιο Ταμείο κ.λπ. Όμως δεν χάνω την ιδιότητα του επαγγελματία φαρμακοποιού. Κάτι ανάλογο, λοιπόν, να προτείνουμε και για αυτούς που είναι στο υπαίθριο εμπόριο. Να υπάρχει ασφαλιστική ενημερότητα, να υπάρχει φορολογική ενημερότητα, αλλά όχι, όμως, στην ανανέωση των αδειών τους. Να μη χάνουν την ιδιότητα αυτή.

Δεν ξέρω πως μπορούμε να βρούμε έναν τρόπο για να λύσουμε αυτό το ζήτημα, γιατί θα το έχουμε συνέχεια μπροστά μας.

Να σας πω και κάτι που έχουμε ακούσει, τουλάχιστον, εγώ στα Τρίκαλα που είμαι μέσα στη λαϊκή αγορά το ακούω συχνά, που λένε ότι «τελικά, είμαστε πολιτικά όμηροι, το ίδιο κάναμε παλιά, το ίδιο κάνουμε και τώρα με εσάς». Άρα, λοιπόν, πρέπει να το λύσουμε γρήγορα για να μην έχουμε αυτό το πρόβλημα μπροστά μας. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πριν πάμε στον κ. Δημαρά, έχει ζητήσει τον λόγο ο κ. Αμυράς για να τοποθετηθεί συνολικά, γιατί πρέπει να φύγει.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ψηφίζουμε θετικά για τις δύο τροπολογίες, καθώς και επί των άρθρων και στο σύνολο του νομοσχεδίου. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής):

Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Ευχαριστώ κυρία Πρόεδρε. Έγινε, πλέον, κοινή συνείδηση ότι με το νομοσχέδιο λύνονται προβλήματα των ΕΠΕ και διευκολύνεται η λήψη των αποφάσεων.

Με την ευκαιρία της συζήτησης του νομοσχεδίου, κ. Υπουργέ, θέλω να θέσω ένα ζήτημα που το γνωρίζει η ελληνική κοινωνία. Πέρα από το ότι οι περισσότεροι άνθρωποι που επιχειρούν βρίσκονται σε δύσκολη κατάσταση κ.λπ., υπάρχει ένα άλλο θέμα που αφορά πολλές εταιρείες, κυρίως ανώνυμες που πτωχεύουν, ενώ τα αφεντικά πλουτίζουν. Επειδή αυτό το ζήτημα θα έρθει προς συζήτηση σε επόμενη φορά, θα πρέπει να το λάβουμε σοβαρά υπόψη.

Ο ελληνικός λαός γνωρίζει πάρα πολλούς βιομήχανους που έχουν κλείσει τις εταιρείες, έχουν απολύσει τον κόσμο, ενώ οι ίδιοι έμειναν πλούσιοι με περιουσίες και τα λεφτά τους, συνήθως, σε φορολογικούς παραδείσους. Τέτοια, λοιπόν, παιχνίδια που παίζονται σε βάρος του ελληνικού λαού, αυτοί οι λίγοι και πονηροί που τα παίζουν, θα πρέπει εμείς να προστατέψουμε το δημόσιο συμφέρον.

Με την ευκαιρία της συζήτησης αυτών των εταιρειών, που σε κάποιο βαθμό αυτά γίνονται και στις ΕΠΕ, αλλά σε μεγαλύτερο βαθμό στις ανώνυμες εταιρείες, συνδυάζονται τα δύο ζητήματα του νομοσχεδίου, τα οποία έθεσε ο κ. Αθανασίου.

Το πρώτο ζήτημα είναι η δυνατότητα εγγυητικών επιστολών. Όταν εταιρείες, για παράδειγμα, δημοσίων έργων, που εκεί είναι κυρίως το πρόβλημα, αναλαμβάνουν δημόσιο έργο φέρνοντας εγγυητικές επιστολές, ξέρουμε ότι, συνήθως, σταματάνε τα έργα και εκβιάζουν το Κράτος με τις απολύσεις κ.λπ.. Εάν οι εγγυητικές επιστολές δεν έχουν την ισχύ που πρέπει, έχουμε μεγάλο πρόβλημα προστασίας του δημοσίου συμφέροντος. Γι' αυτό, το θέμα που έθεσε ο κ. Αθανασίου και ο κ. Καρράς, θέλω να το προσέξουμε ιδιαιτέρως. Δηλαδή, να δούμε το συγκεκριμένο άρθρο του νομοσχεδίου, διότι δεν πρόκειται απλώς για διευκόλυνση, αλλά πρόκειται, στην ουσία, για την προστασία του δημόσιου συμφέροντος.

Το δεύτερο ζήτημα αφορά τις αποφάσεις που παίρνονται στις Εταιρείες Περιορισμένης Ευθύνης. Πράγματι, επειδή απαιτείται διπλή πλειοψηφία κεφαλαίου και προσώπων, υπάρχει πολλές φορές η δυσκολία λήψης αποφάσεων, που είναι το χειρότερο για μια εταιρεία. Καλύτερα να παρθεί μια κακή απόφαση, παρά να μην μπορεί να πάρεις απόφαση. Επομένως, είναι θετικό ότι, τα τρία τέταρτα του κεφαλαίου, με το νομοσχέδιο, προτείνεται να γίνουν δύο τρίτα, δηλαδή, το 75% να γίνεται 66%.

Βλέπω ότι έχει κάνει και μια πρόταση τροπολογίας ο κ. Κακλαμάνης, ο οποίος λέει να κατέβουν ακόμα περισσότερο τα ποσοστά. Εγώ, λοιπόν, θα έλεγα, τουλάχιστον, τα δύο τρίτα να γίνουν τρία πέμπτα, δηλαδή, 60% και στο κεφάλαιο και στα πρόσωπα. Σκεφτείτε το κ. Υπουργέ. Νομίζω ότι είναι μια ενδιάμεση πρόταση που διασφαλίζει τις πλειοψηφίες, αλλά διευκολύνει σε μεγαλύτερο βαθμό τη λήψη των αποφάσεων. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τώρα, προχωρούμε στην ψήφιση του νομοσχεδίου. Κυρίες και κύριοι συνάδελφοι, ολοκληρώθηκε η συζήτηση για το σχέδιο νόμου του Υπουργείου Οικονομίας και Ανάπτυξης «Τροποποίηση του ν. 3190/1955 περί Εταιριών Περιορισμένης Ευθύνης και άλλες διατάξεις».

Ανακεφαλαιώνω τις θέσεις των κομμάτων.

ΣΥΡΙΖΑ, υπέρ.

ΝΔ, επιφύλαξη.

Δημοκρατική Συμπαράταξη, επιφύλαξη.

Λαϊκός Σύνδεσμος «Χρυσή Αυγή», επιφύλαξη.

ΚΚΕ, κατά.

Ανεξάρτητοι Έλληνες, υπέρ.

Το «Ποτάμι», υπέρ, όπως τοποθετήθηκε ο κ. Αμυράς.

Ένωση Κεντρώων ψηφίζει υπέρ.

Όπως προκύπτει από τις τοποθετήσεις των Εισηγητών και των Ειδικών Αγορητών τα άρθρα 1 έως 3, 6, 7, 8, 9, 10, 11, 12, 13 και 15 γίνονται δεκτά ως έχουν, κατά πλειοψηφία. Επίσης, τα άρθρα 5 και 16, όπως τροποποιήθηκαν από τον κ. Υφυπουργό, γίνονται δεκτά, κατά πλειοψηφία. Επίσης, γίνονται δεκτές κατά πλειοψηφία οι με γενικό και ειδικό αριθμό 1581/27, 1583/29 υπουργικές τροπολογίες. Τέλος, γίνεται δεκτό, κατά πλειοψηφία και το ακροτελεύτιο άρθρο και ερωτάται η Επιτροπή άν γίνεται δεκτό το σχέδιο νόμου και στο σύνολό του.

Δεκτό κατά πλειοψηφία.

Στο σημείο αυτό γίνεται η γ΄ ανάγνωση το καταλόγου των μελών της Επιτροπής. Παρόντες ήταν οι Βουλευτές κ.κ. Καρακώστα Εύη, Ριζούλης Ανδρέας, Ουρσουζίδης Γεώργιος, Σπαρτινός Κωνσταντίνος, Κατσαφάδος Κωνσταντίνος, Κόνσολας Εμμανουήλ, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Καρράς Γεώργιος-Δημήτριος, Τζελέπης Μιχαήλ, Σαχινίδης Ιωάννης, Βαρδαλής Αθανάσιος και Λαμπρούλης Γεώργιος.

Τέλος και περί ώρα 14.10 λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**